РЕШЕНИЕ НА СЪВЕТА
от 25 юни 2007 година
за изменение на Решение на изпълнителния комитет, създаден по силата на Шенгенската конвенция от 1990 г., за изменение на финансовия регламент относно разходите по въвеждането и експлоатацията на техническата поддръжка на Шенгенската информационна система (Ц.ШИС)
(2007/472/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид член 119 от Конвенцията за прилагане на Споразумението от Шенген от 14 юни 1985 г. между правителствата на държавите от Икономическия съюз Бенелюкс, Федерална република Германия и Френската република за постепенното премахване на контрола по техните общи граници („Шенгенската конвенция от 1990 г.“),
като има предвид, че:
(1)
Член 119 от Шенгенската конвенция от 1990 г. предвижда разходите, произтичащи от въвеждането и експлоатацията на Ц.ШИС, указани в член 92, параграф 3 от нея, да се поделят между договарящите страни.
(2)
Финансовите задължения, произтичащи от въвеждането и експлоатацията на Ц.ШИС се регулират от специален финансов регламент, приет по силата на Решение на изпълнителния комитет от 15 декември 1997 година за изменение на финансовия регламент относно Ц.ШИС (наричан по-нататък „финансовият регламент относно Ц.ШИС“).
(3)
Финансовият регламент относно Ц.ШИС се отнася до Дания, Финландия и Швеция, както и до Исландия и Норвегия по силата на Решение 2000/777/ЕО (1).
(4)
Новите държави-членки, с изключение на Кипър, ще бъдат интегрирани в първото поколение Шенгенска информационна система (ШИС 1+) от датата, която трябва да бъде определена от Съвета в съответствие с член 3, параграф 2 от Акта за присъединяване от 2003 г., в рамките на проекта SISone4ALL.
(5)
От тази дата нататък, тези държави-членки следва да участват във финансовия регламент относно Ц.ШИС.
(6)
Разумно е тези държави-членки да допринесат за историческите разходи по Ц.ШИС. Все пак, тъй като те се присъединиха към Европейския съюз само през 2004 г., се счита за целесъобразно да допринесат за историческите разходи, свързани с въвеждането на Ц.ШИС от 1 януари 2005 г. Счита се за разумно също така те да допринесат за историческите оперативни разходи от 1 януари 2007 г.
(7)
По отношение на Исландия и Норвегия настоящото решение представлява развитие на разпоредбите на достиженията на правото от Шенген по смисъла на Споразумението между Европейския съюз и Република Исландия и Кралство Норвегия за асоцииране на тези две държави при изпълнението, прилагането и развитието на достиженията на правото от Шенген (2), които са част от областта, посочена в член 1, буква Ж от Решение 1999/437/ЕО (3) относно определени условия по прилагането на Споразумението.
(8)
По отношение на Швейцария настоящото решение представлява развитие на разпоредбите на достиженията на правото от Шенген по смисъла на Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария при въвеждането, прилагането и развитието на достиженията на правото от Шенген, които са част от областта, посочена в член 1, буква Ж от Решение 1999/437/ЕО, във връзка с член 4, параграф 1 от Решения 2004/849/ЕО (4) и 2004/860/ЕО (5).
(9)
Обединеното кралство участва в настоящето решение съгласно член 5 от Протокола за интегриране на достиженията на правото от Шенген в правната рамка на Европейския съюз, приложен към Договора за Европейския съюз и към Договора за създаване на Европейската общност, и член 8, параграф 2 от Решение 2000/365/ЕО (6).
(10)
Ирландия участва в настоящето решение съгласно член 5 от Протокола за интегриране на достиженията на правото от Шенген в правната рамка на Европейския съюз, приложен към Договора за Европейския съюз и към Договора за създаване на Европейската общност, и член 6, параграф 2 от Решение 2002/192/ЕО (7).
(11)
По отношение на Република Кипър настоящото решение представлява акт, основан на достиженията на правото от Шенген или свързан с тях по смисъла на член 3, параграф 2 от Акта за присъединяване от 2003 г.
(12)
Настоящото решение представлява акт, основан на достиженията на правото от Шенген или свързан с тях по смисъла на член 4, параграф 2 от Акта за присъединяване от 2003 г.,
РЕШИ:
Член 1
В точка 3 от дял I от финансовия регламент относно Ц.ШИС се добавя следното тире:
„-
По отношение на държавите, които станаха членки на Европейския съюз през 2004 г., тази сума се изчислява само въз основа на направените разходи по въвеждането на Ц.ШИС след 1 януари 2005 г. Те също така допринасят за покриване на оперативните разходи, направени по Ц.ШИС считано от 1 януари 2007 г.“
Член 2
Настоящото решение поражда действие от датата на публикуването му в Официален вестник на Европейския съюз.
Съставено в Люксембург на 25 юни 2007 година.